R5dwMg/zh-wiki-yue-long huggingface dataset:
甘露五年，皇帝曹髦因為討伐司馬昭而畀司馬昭嘅手下成濟殺害。司馬昭揀咗曹奐嚟繼位做皇帝，佢喺六月甲寅日入洛陽拜見皇太后，並喺嗰日登基做皇帝。曹奐實際上冇任何權力，喺大臣同埋軍隊入面冇任何勢力，完全就係司馬昭嘅傀儡。
西遊記係中國中央電視台喺1982年整嘅劇集，入面講嘅係孫悟空、豬八戒、大唐高僧玄奘、沙僧去西天取經時，一路經過好多困難之地同殺咗好多妖怪，最後攞返眞經而修到正果嘅古仔。部片初期凈拍咗11集，但後嚟因為資金唔夠而冇繼續拍落去，直到1986年重拍咗成25集嘅戲。
方正集團係中國北京市嘅一間國營大企業，喺1986年由北京大學出錢搞，位置喺海淀區成府路298號嘅中關村方正大厦9樓。2009年之前，企業一般以搞電子排版系統而出名，但從2009年初開始，企業轉型有IT、醫療醫藥、房地產、金融、大眾商品交易五大產業嘅投資控股集團。
，又嗌廣州西塔，係廣州市一座摩天大廈，珠江新城七大地標之一，喺天河區珠江新城嘅西南邊，附近係花城大道同埋珠江西路。佢高437.51米，係排喺上海環球金融中心、深圳平安金融大廈、廣州周大福金融中心之後中國大陸嘅第4高樓。
我們遇見松花湖係2015年嘅中國電影，以抗戰為題材，何緯豐導演，黃百鳴監製，主角有姜潮、林家棟、陳靜、王梓軒同盛君，天馬影視文化控股有限公司投資兼發行，呢套戲重會係2015年9月嘅金雞百花獎做首映同開幕電影。
土器手司早年喺設計學校學習之後，以動畫工作室Studio LQQK員工身份，參與1981年由大型動畫公司東映動畫製作嘅電視動畫《新竹取物語 千年女王》，負責動畫一職，自此喺動畫業界出道。1984年，土器手喺EIKEN製作嘅電視動畫《宇宙防衛隊PJ》第一次擔任原畫。
1983年，土器手開始參加國際電影社作品《亞空大作戰斯蘭格爾》、《奈奈子SOS》、《超攻速加爾比昂》嘅動畫製作。並喺《亞空大作戰斯蘭格爾》第一次擔任作畫監督，及《超攻速加爾比昂》擔任片頭曲動畫嘅原畫，之後先轉為自由身。
之後，土器手以日昇動畫自家原創機器人電視動畫《巨神GORG》，因擔任作畫監督工作開始喺動畫業界活躍。此時，呢齣動畫嘅導演安彥良和對自己原作作品嘅作畫檢查有相當嚴厲嘅要求，但係到咗後期，土器手嘅實力得到安彥認同，因此成為唯一俾安彥信任嘅作畫監督，俾土器手可以自己發揮。
澳門中央圖書館有1,371平方米大，閱覽座位大約有255個，藏書量約有120,161冊。總館主要放置有關資訊科技類圖書、英葡語書籍、澳門資料同葡萄牙遠東歷史文獻為主。另外，總館有提供百幾種世界各地嘅報紙同千種各類嘅雜誌。
喺2022年7月12號，萬興行突然終止租約，令實體嘅《香港人書展》搞唔成。萬興行指控《香港人書展》將場地分租係違反使用條款，但主辦方表示佢哋簽約時已經表明場地係會攞嚟搞「書展」，會有唔同參展商，並唔係法律層面嘅「分租」，業主代表亦表示場地曾經攞嚟搞市集。
公司喺幾個歐洲同埋非洲國設有分公司，包括英國同埋西班牙。其中Salvador Caetano喺1998年晌英國Waterlooville設立車身製造廠S C Coachbuilders Ltd，S C Coachbuilders車身生產維持到2007年。
《奪命監》係一部2020年嘅美國恐怖電影，由戴夫法蘭高第一次做導演同監製，佢同Joe Swanberg一齊編劇。主演係Dan Stevens、愛麗遜巴妮、Sheila Vand、Jeremy Allen White、Toby Huss。
小學讀磐田市立磐田北小學校，響升中嗰陣為咗一個更好嘅練波環境，決定升讀青森山田中學校。2004年響全日本乒乓球錦標賽少年男子單打攞到冠軍，係日本史上最後生嘅冠軍。2005年以15歲嘅年紀代表日本參加世界乒乓球選手權個人賽，係日本最後生嘅選手。
2008年響廣州世乒賽男子團體入面試過代隊友獨攞兩分，表現好出色。響同年嘅奧運會亞洲區資格賽入面，佢更加以堅強嘅精神，響三次輸落後嘅時候反超，攞到參加奧運會嘅資格。亦係響呢年開始，水谷隼畀中國隊睇做最大對手之一。
古典時代嘅哲學家，例如亞里士多德、西塞羅、聖奧古斯丁同埋阿奎那都寫書提到打扙需要乜嘢道德理由，又或者打仗係唔係完全唔合乎道德，但都好唔完整，但要到十七世紀格老秀斯先將各個打仗嘅道德理由編好，令道德決定條件相當全面。
身處八十年戰爭年代嘅慘烈，格老秀斯係最早以世俗嘅方式有系統咁檢視打仗嘅道德基礎。佢喺獄中寫咗本De jure belli ac pacis，1625年出版，並成為近代國際法嘅基礎。除咗有嘅開打道德要求之外，亦加入打仗時行為嘅規範，例如尊重中立軍團，對待戰俘等，係過去正義戰爭理論中創新嘅。
正義戰爭理論一般要求參戰者必須要係合法政府，即係尊重國民人權嘅民主政府，而革命者同埋內戰各方就無可能合乎正義戰爭嘅條件。但係，如果現政府唔係合法政府，咁樣正義戰爭理論就只係要求所有人都唔可以開打，並唔係只針對革命者而苛刻。
現任總統別爾德穆哈梅多夫1957年喺土庫曼阿什哈巴德州出世，土庫曼國立醫學院畢業。上任總統尼亞佐夫響2006年12月死咗之後，別爾德穆哈梅多夫出任代總統，後來響2007年2月舉行嘅總統選舉入面成為國家獨立之後嘅第二位總統，重響2012年嘅總統選舉入面成功連任。
上合組織秘書長阿利莫夫響投票結果公佈之後話，呢次係土庫曼歷史上第一次有三個政黨推選嘅候選人參加總統選舉。而呢次總統選舉為所有候選人提供咗平等條件，選舉係民主、開放同公正嘅，上合組織觀察員冇響選舉入面發現舞弊行為。
而呢個教會畀當地人認為係邪教，因為佢會思想控制佢啲信徒，同佢哋講李萬熙係耶穌轉世，只要信徒有十四萬四千就可以升天享永福。呢個教會多數揀啲後生落手，而搲人入會嘅方法有好多，包括填問卷、派間諜、扮朋友等等。
勝利日，係納粹德國喺1945年5月8號對蘇聯正式簽訂投降書，宣布喺第二次世界大戰無條件投降嘅紀念日。 投降書生效嗰日，歐洲中部時間係5月8號，而莫斯科時間係5月9號，因此美國同西歐國家將勝利日定於每年嘅5月8號，俄羅斯同東歐國家就定於每年嘅5月9號。
彭1996年入段成為職業棋手，2006年升為七段。渠試過喺第五屆同埋第六屆春蘭杯，同埋第五屆應氏杯中殺入四強。響第2屆春蘭杯第二輪比賽中，彭荃擊敗韓國四大天王之一嘅劉昌赫九段，一舉成名。響第八屆農心辛拉麵杯三國圍棋擂臺賽上，連贏羽根直樹、崔哲瀚、今村俊也、元晟溱同埋山田規三生。
伊麗莎白·芭赫曼係退役嘅美國女排運動員，明尼蘇達州明尼亞波利斯人。1996年開始加入排球界，2002年入選美國國家女子排球隊打排球直到2005年退役。期間幫美國女排攞過2003年泛美洲女排大獎賽冠軍、泛美洲運動會季軍、2005年世界大冠軍盃排球賽嘅女排亞軍成績。
《醫道》，或者叫《許浚》，係部韓國嘅古裝劇集。呢部歷史改編劇集講嘅係朝鮮時代最高名醫許浚嘅一生。佢嘅原作係李恩成嘅《小說 東醫寶鑑》，後來畀韓國MBC製作成戲，係喺1999年11月22號到2000年6月27號間播出嘅月火劇，同時亦係MBC嘅創社紀念特別企劃劇集。
呢套戲嘅原名叫《許浚》，喺2002年臺灣播出時，改咗戲名叫《醫道》，香港播出時用咗改嘅戲名。噉係因爲臺灣電視公司喺放《醫道》前，放出過亦係MBC製作、講商人故事嘅古裝韓劇《商道》，講醫者故事嘅《許浚》於是亦都改到用起個「道」字。
1976年，李恩成攞許浚嘅生涯做題材寫咗個劇本，整成連續劇《執念》，由MBC放映。李恩成以呢個做基礎，喺1990年發表《小說 東醫寶鑑》，成爲發行超過300萬部嘅暢銷書。不過，李恩成喺寫書時死咗，所以係未完之作。
2000年以後放映嘅劇集中，佢係2013年之前唯一平均收視率記錄超過50%嘅劇集，保持住平均收視率第一位嘅位置。不過，戲中有男女間嘅三角關係作爲佢嘅主要矛盾構造，呢點引人批判。另外，田光烈飾演嘅許浚當初係點金相中來演，不過金相中以出演電影做理由推辭咗，黃秀貞嘅位原本想推舉宋玧妸、金智秀等，不過佢哋以個人有事推辭咗。
平安北道龍川郡守許碖有粒庶子許浚，佢嘅老母出身係賤民，雖然佢老母同地方審判官結婚，但據嗰陣時嘅法律，佢同佢老母只能係下層賤民。結果佢同佢老母受人歧視，受到嘅分別對待令佢參加走私活動，因爲無未來而生活放䠋。
多喜同許浚兩個一齊相戀。無耐，許浚嘅走私活動畀人發現咗，爲求平安，令佢共佢老母要離開市鎮，一齊逃亡到好遠嘅慶尚道山陰，開始咗新生活。多喜感激許浚之前咁深嘅情義，於是佢搵到許浚佢哋兩仔乸，之後兩個人結婚，但佢哋嘅婚姻按照法律嘅社會階層約束係唔合法嘅。
喺山陰名醫柳義泰手下擔水開始，許浚喺師傅柳義泰同睿珍嘅幫助下，對救人嘅醫術開咗眼界，領悟到自己嘅人生道路，懇切噉渴望獲得醫術上嘅發展。喺柳義泰手下佢持續噉學醫術，通過柳義泰，許浚明白咗矜恤病人係醫員醫師嘅基本態度，亦即患者嘅苦痛就係自身嘅苦痛，呢種慈悲之心就係矜憐，而且要有對人世間嘅敬畏之心，呢種人權意識令佢開咗眼界，於是佢又再次感服柳義泰嘅醫術，立志要行「心醫」嘅道路。
以後許浚領悟到柳義泰醫術真正嘅涵意，不停精進佢嘅醫術，但要實踐呢啲涵意好難。然後許浚應試主管朝廷嘅內醫院嘅醫科，入咗內醫院。不過噉對佢醫術嘅支持唔多，反而幾少。另一方面，柳義泰嘅仔柳道知對許浚內心不滿，喺內醫院憑住佢嘅智略同權術攀到幾高嘅地位，但佢醫學嘅實力唔及許浚。
不過許浚聽從自身師傅柳義泰嘅教導，相信自己嘅正確，達到咗無人能及嘅驚人嘅醫術境地，通過克服險難嘅苦難，以好強嘅意志喺自己嘅道路上突飛猛進，結果獲得王室嘅認可，佢不斷嘅精進、真誠嘅投入結果令佢入到政丞嘅班列。
以後許浚秉承師傅柳義泰嘅願望，將佢當做自己嘅願想去推進。當時朝鮮嘅百姓依賴中國出產、中國通行嘅中華醫書、醫術，佢有個夢想，係用佢哋山川出產、適合佢哋百姓嘅土壤產出嘅藥材，通過醫術來治療心身，來代替現時嘅境況，而佢喺流配地完成呢個夢想，亦即而家讀到嘅東方醫學傑作《東醫寶鑑》，就噉佢完成咗部書嘅歸結。
之後光海君登上寶位，許浚唔使流配，恢復御醫嘅官職，但佢唔做，反而佢返去師傅同佢自身本來出身嘅慶尚道山陰，一心一意爲百姓睇病。但之後南邊地方有疫病，爲咗防疫，許浚包攬曬各色勞苦，來捉住疫病。喺最尾瞬間，許浚將淨低無幾多嘅藥丸留畀就來畀疫病病死嘅細路仔。
於是點知許浚亦都踏上同自己師傅一樣嘅道路。許浚自己亦畀疫病折磨緊。佢平生喺呢種獻身式嘅治療中，一個人救咗好多人，爲咗發現多種病嘅治療法，許浚不停奮鬥。許浚直到最後一息，右手都揸住平生行醫嘅鍼，就噉離開咗世上。
主角。係擔任武官同地方長官嘅許碖同孫氏之間嘅庶子，出生喺龍川。佢修習過學問同武藝，但因爲母親係賤民，就任唔到官職，過住走私等自甘墮落嘅生活。有日，佢遇到個女人李多喜，佢嘅父親係個帶住冤罪而流亡嘅兩班，慢慢噉佢變咗，但佢嘅走私畀人發覺咗，逮捕咗佢，不過透過佢老豆嘅手，佢同佢老母一齊逃亡去慶尚道嘅山陰嘅村度。
無耐，佢遇到醫師柳義泰，於是學醫術，以真正嘅心醫爲目標，即係身爲醫員就要憐憫病人噉解，之後受過科舉，以內醫院史上最高成績成爲首席合格嘅宮廷醫官。佢雖然做咗宮廷醫官，但佢志願去個個都嫌惡嘅惠民署做勤務，揀咗同飛黃騰達無緣嘅生活。
無耐，佢有機會精湛治療咗恭嬪嘅細佬，得到咗宣祖嘅信賴，由參奉提拔爲直長。之後繼續得到宣祖嘅信任，超過咗做內醫正嘅柳道知，由僉正就任到正三品堂上官嘅御醫、春秋館編修官，達成晉身兩班嘅心願。之後，佢無可避免噉捲入到宣祖後繼者嘅爭鬥中，爲此佢幾心痛。
接住就任爲正一品嘅輔國崇祿大夫。隨住宣祖崩御，罰佢流配。就算喺流放中，佢都爲貧民診療，同時執筆完成喺御醫時就做緊嘅醫書。光海君恩赦佢，佢返到山陰，同林吾根、紅春、明達一齊返入柳義泰醫院，晚年就喺嗰度繼續爲貧民診療。
自幼父母雙亡，由老豆嘅友人柳義泰湊大，喺柳義泰醫院學過醫術。佢阿爸係旅行朝鮮全土嘅醫員。許浚喺柳義泰醫院嶄現頭角時，佢畀許浚吸引。後來，喺師傅柳義泰就來死之前佢出發自山陰，上京師漢陽，做咗醫女。之後嘅人生經歷過諸如做藥房妓生、畀明朝使者強迫等好多波亂，做咗內醫女後，喺內醫院佢同許浚親近嘅關係喺宮中揚開咗，佢將許浚啲事拜託畀金尚華後出咗宮中，返到以前照顧疑難病患者嘅三積寺，決意餘生奉獻畀三積大師之下。
佢係慶尚道山陰嘅醫師。身爲許浚嘅老師，佢教畀佢醫術同作爲醫師嘅心。曾經一度趕許浚出師門，但許浚喺去科舉嘅途上應承咗啲貧民幫佢哋診療嘅懇願，佢知咗後，認爲佢有去成爲心醫嘅好強嘅心志，於是畀佢復歸師門。之後佢捨離咗家人，幫啲窮人治療，因爲患咗反胃，佢走入深山，將自己嘅身體留畀心愛弟子許浚，畀佢做當時禁止嘅解剖，留低遺言，要佢破開個肚，攞出體內嘅臟器，對佢哋做寫真素描，爲此佢割腕自殺。
柳義泰嘅仔。同阿爸一樣係醫師，但性格遺傳咗阿媽嘅傲慢，對患者欠缺關心，對優秀嘅許浚同佢並列呢回事抱住敵對心。後來，佢受過科舉後合格，但因此同老豆斷絕關係。入內醫院當初，喺楊禮壽眼中睇好佢，從參奉開始任官，順住到奉事、直長、主簿，慢慢青雲直上，就來攞到佢想要嘅嘢時，因爲同女人嘅問題，左遷爲遣明使節團嘅醫員，過咗段絕望嘅日子。
佢出身兩班，係做過司憲府大司憲嘅李政燦嘅女。佢哋帶住謀反冤罪，喺逃亡途中阿爸過身，許浚幫佢搞咗葬禮，李多喜覺得爭佢好多，因爲噉佢哋互相吸引咗。之後因爲畀人追捕，佢同許浚一齊走，後來李多喜嘅污名得雪，回復咗身份，但一度同許浚分離，爲咗同許浚再會，佢一路喺佢之後追佢，捨棄咗身份同佢結婚。
佢係許浚同李多喜嘅大仔。雖然生活貧困，但李多喜有個執念，要畀佢供書教學，於是自幼就入讀書堂，雖然明知自己身份唔得，佢仲係夢想科舉合格後去做官僚。許浚做咗御醫，晉身兩班，於是佢可以受試科舉而合格，之後做咗寧越縣監。
佢係山陰嘅獵人，白丁出身。後來佢搬去漢陽，喺林吾根嘅引介下，同千良太一齊經營藥材商。做獵獲熊膽嘅獵人時佢好窮，做咗藥材商後發咗一大筆。喺齣戲當初，佢收留咗許浚一家，最後冇同佢哋同行返山陰，所以許浚死時佢見唔到一面。
柳義泰嘅老婆。對錢同出人頭地有好強嘅執着。佢理解唔到佢丈夫點解咁爲患者着想，就將飛黃騰達嘅夢想寄託喺個仔柳道知身上，對於阻住柳道知發達嘅許浚將佢睇成眼中釘。柳道知洗心革面、做咗內醫正後，佢就無出演嘞。
佢喺柳義泰醫院做嘢，係柳義泰嘅弟子，但佢嘅醫術唔叻。佢同許浚一齊受試科舉，喺第二次試驗時落第，但佢可以喺內醫院嘅藥房度做嘢，做咗種藥署員，對內醫女紅春一見鍾情。經歷過一番曲折後，終於同紅春結婚，收咗個養女。
喺醫院度採摘藥草。性格溫和，係唯一向許浚打開心扉嘅人。柳義泰教畀佢柳家祕傳膏藥，有段時期佢同林吾根一齊賣藥膏。許浚返到山陰時，佢返入許浚嘅醫院幫手。林吾根話佢「呢個歲數耳同牙齒都仲得」。溫厚嘅性格無變到。
醫院最後生嘅摘藥草嘅人。同班兄弟一齊蝦許浚。喺柳義泰患上胃癌期間，同許浚及明達上山尋找救治草藥。喺許浚搵到藥材中最珍貴罕有嘅山蔘後，因貪念漏夜偷取落山。第二日許浚搵到受傷嘅佢後，得悉山蔘再被其他採藥夫搶走，被許浚痛毆及遺棄山頭。
醫院當中最年長嘅摘藥草嘅人，一直睇唔起許浚，更視佢為威脅地位嘅人。後來許浚晉升為管理藥材倉庫唔憤氣，半夜諗住偷取柳義泰嘅「從醫秘方」，後事敗被柳義泰炒魷。許浚被柳義泰趕走後，氹佢落搭搞「包生仔」行騙，事敗後受到刑罰，最終下落不明。
從先王時代開始就做宮中御醫，係內醫院最有實力嘅人。喺過去，佢同柳義泰鬥「九針之喜」，輸咗，受到咗好大嘅屈辱。柳義泰嘅仔柳道知同佢嘅弟子許浚出現喺內醫院，佢對此幾驚愕，但亦比較公平噉評估佢哋嘅實力。許浚做咗御醫後，佢信賴許浚嘅醫術，將御醫嘅位置完全交託畀佢。
之後因爲張學道嘅請願，御醫楊禮壽直接監查藥房，發覺咗佢哋將啲藥材穿櫃底嘅事，惹來咗御醫嘅憤怒，佢同宋鶴奎一齊左遷去惠民署。佢喺惠民署辯明話「要處理好雜務」，新任嘅內醫院都提調成仁哲喝佢「唔診察，只做雜務，噉攞咩俸祿啊！
醫女之中頭腦最醒嘅人，身爲醫女佢嘅志向係向最高嘅御醫女睇齊。醫女禁止揸針，因爲噉會認爲係侮辱咗醫務官，但佢因爲患者急病嘅變化，而施針治療來應對。大姐大嘅桂琴同世希都對佢讓幾分。做咗醫女嘅叡珍係佢好嘅競爭對手。
對中途入來嘅叡珍態度惡劣。靠住美貌選爲宮廷醫女，對柳道知一見鍾情，因爲勾引唔到佢，僞裝成同柳道知過咗一夜，之後更加喺宮中講咗出來，成功令柳道知左遷。之後冇發生乜事，升格爲內醫女，直到白頭到老都喺內醫院勤務。
佢係同紅春一樣嘅內醫女，但同紅春關係唔好。因爲驚動搖到自己嘅地位，佢唔起用御醫女德琴推薦嘅優秀嘅小賢、睿珍做內醫院嘅醫女，而自私噉據自己判斷起用彩仙、世希、溫池。之後睿珍被迫服侍明國使者而試圖自殺時，佢用針治療咗睿珍，留住佢一條命。
恭嬪嘅二仔，後來做咗朝鮮第15代國王。自細就畀許浚睇住大，所以佢對許浚好尊敬。父王死後，喺混亂中在位，將繼母仁穆大妃幽閉喺西宮，又將佢嘅仔永昌大君蒸殺，因爲噉，佢畀人睇做僅次於燕山君嘅「暴君」。政變後罰佢去江華島流刑，後來再罰去濟州島。
佢曾經係內醫院嘅宮廷醫官，畀御醫楊禮壽指明做佢嘅後繼者，所以佢嘅醫術程度好高。佢同柳義泰係好耐嘅親友，柳義泰喺物質上、精神上都援助佢嘅三積寺。佢同同期入內醫院嘅安光翼嘅妹結婚，佢嘅仔金尚華畀麻風患者捉咗去，佢好絕望噉搜索佢嘅仔，但金尚華已經殺死咗。
佢喺麻風患者一家嘅居所度搜出佢嘅仔，於是將佢一家唔分邊個噉殺曬。佢返去時，佢向麻風患者屋企淨低一人嘅少年懺悔，將死咗嘅仔金尚華嘅名過咗畀佢，收佢做養仔，而佢老婆因爲心悒而吊頸自殺。之後御醫楊禮壽想說服佢留喺內醫院，同佢講佢無過錯，但佢仲係喺內醫院辭退咗。
三積大師嘅養仔。佢出身嘅父母都係麻風病患者。幼年時因爲不幸嘅事，失去咗屋企人，三積就湊大佢。最初佢好憎三積，但見到佢爲咗治療麻風病而賭自己條命時，佢就改觀咗。之後佢跟許浚喺惠民署學醫術，最初係種藥署員，之後做咗醫官參奉。
住喺昌寧時，佢老婆嘅病畀許浚醫好咗，對許浚寄寓咗絕大嘅信賴。前右議政。之後作爲左議政復歸，兼任內醫院嘅都提調，而同許浚再會。到王位繼承嘅派閥鬥爭時，佢作爲光海君派請求過許浚嘅協助。角色原型係做過宣祖左議政嘅嬪宮老豆柳希春。
Oliver Wendell Holmes, Jr.係美國法學家。打過南北戰爭。1902年西奧多羅斯福提名佢做美國最高法院大法官，直到1932年90歲先退休。佢最出名係1919年嘅一份言論案件整咗即刻又明顯嘅危險嘅原則出嚟，同1927年一份支持政府將弱智人絕育案寫咗句「三代都痴就夠」俾人鬧係優生主義者。
港詭實錄係一隻以香港嘅都市傳說做背景嘅恐怖遊戲。由Ghostpie Studio制作，Ghostpie Studio以及Gamera Game發行。2020年1月6號喺Steam平台上架，另外計劃緊喺PlayStation 4平台度推出。
中度颱風係中華民國一種颱風分級，出自交通部中央氣象局。佢強度介於「輕度颱風」與「強烈颱風」之間。中度颱風分級，相當於中國大陸同香港嘅颱風到強颱風，即中心持續風速達每秒32.7公尺到每秒50.9公尺之間。
鍾玲玲，係60年代香港著名女歌星、演員。佢唱英語歌和國語時代曲為主，為邵氏唱咗好多首電影歌曲。鍾玲玲唱英文歌，字正腔圓，完全沒有口音。她係香港無綫電視開台時嘅台柱歌手，主持歌唱節目，經常喺《歡樂今宵》亮相，亦有喺其他節目做嘉賓。
套片配音人有馬丁·薛特、傑森·亞歷山大以及巴瑞·波斯偉克等人。佢發行之後，得咗好多DVDX獎項，有最佳動畫電影、最佳導演、最佳編輯以及最佳電影音樂等。迪士尼喺2008年9月16號，再發行呢部片。 套片嘅DVD分別由中錄德加拉同埋博偉喺中國大陸同台灣發行。
大部由美係日本足球員，踢後衞，曾經喺1991～2004年間為日本女子足球代表隊出場85次，入咗6球。佢代表日本參加過1991年FIFA女子世界盃、1995年FIFA女子世界盃、1996年夏季奧林匹克運動會、2003年FIFA女子世界盃同2004年夏季奧林匹克運動會。
源禾路係香港新界沙田區一條馬路，係城門河北岸嘅主要街道。條街南便由沙田大會堂開始，沿住城門河下游，北便去到火炭渠一帶，全長1.5公里左右。條街因為連接瀝源同埋禾輋而有呢個名。條街嘅前身係沙田繞道其中一部分。
Factor係Slava Pestov建立嘅堆疊導向程式語言。Factor係動態型別嘅，有自動嘅記憶體管理方法，仲有元程式設計特徵。語言有一個單一嘅實現，特徵包括自宿主嘅最佳化編譯器同埋一個整合式開發環境。
X JAPAN係一隊日本搖滾樂隊組合，1982年由負責打鼓同鋼琴嘅YOSHIKI同負責主音嘅Toshl為中心開始，最初樂隊叫做 X，1988年，出版首張專輯「VANISHING VISION」，由自組嘅唱片公司發售，而且喺地下音樂排行榜上長期排頭位，創地下樂團最暢銷記錄，之後同 SONY 簽約。
後嚟喺1989年推出第二張專輯「BLUE BLOOD」，確立咗佢哋嘅音樂風格，同時憑單曲「ENDLESS RAIN」，獲得日本有線大賞最優秀新人賞同全日本有線大賞最優秀新人賞，而且榮獲ORICON排行榜一九八九年度新人最佳唱片銷售量第一名。
「醬油」現代日文發音係「shōyu」，擺咗落「se」嗰格其實係考古音錯配嘅結果。「醬油」嘅日文漢字發音同「正油」一樣，喺十九世紀、二十世紀初，日本曾經興過用「歷史的假名遣」，追溯平安時代嘅發音嚟寫日文假名。
呢張唱碟收錄咗21隻歌，呢張唱碟收錄咗MIRROR出道到依家嘅6隻團隊歌，仲有姜濤、陳卓賢、柳應廷、江𤒹生同盧瀚霆5位成員嘅15隻精選歌。呢張唱碟係開賣第一日已經賣斷市，而喺網上更加有人炒到去港紙2800蚊。
創辦造船廠John I. Thornycroft & Company公司嘅John Isaac Thornycroft喺1895年整第一架蒸汽貨車，其後成立咗一間新公司去出蒸汽車，1902年出第一架汽車。
1948年，Thornycroft嘅製車同埋造船又再分家，製車部自John I. Thornycroft分拆成Transport Equipment  Ltd。Transport Equipment 喺1961年俾Associated Commercial Vehicles收購，並喺1962年成為利蘭一部分，再喺1968年成為英國利蘭汽車公司一部分。
由於利蘭旗下有另一間特種車製造廠Scammell，因此Transport Equipment 喺1972年停止運作，而佢嘅特種車生產就搬咗去Scammell喺屈福間廠。Thornycroft車系喺1977年停產。
2019年10月8號，黃健茵被發現浮屍鴨脷洲海怡半島。屍體被發現嘅時候，身處示威者裝束。後來有聲稱閉路電視影到佢跳海，但有網民提出多項疑點，包括黃健茵屍體被撈起嗰陣穿長袖衫，但閉路電視入面個女仔著短袖衫。
北河街體育館，香港室內體育館之一，喺深水埗基隆街三百三十三號，北河街市政大廈五、六字樓，另外三邊為北河街、大南街同桂林街，英文叫Pei Ho Street Sports Centre。行政上歸深水埗區。
喺某啲國家如美國，部份股東如創業時嘅股東，可以喺股東大會獲得高過佢哋持股比例嘅投票權，例如持有一股股票但係擁有兩股股票嘅投票權。一般嚟講，股東會都係由公司嘅負責人親自主持。另外，為解答股東公司法令與財務問題，需要指派律師與會計師列席。
佢由關東大學學院附屬關東學院六浦小學同埋關東學院大學經濟部畢業之後，去咗哥倫比亞大學攻讀政治碩士，期間做咗戰略與國際研究中心嘅非常任研究人員。讀完書之後，佢回流返日本，做咗老豆嘅私人秘書。後嚟老豆純一郎響2008年宣佈退出政界，所以佢就做咗純一郎嘅接班人，響第45屆眾議院議員選舉神奈川縣第11選區當選眾議院議員，重連續四屆響同一個選區當選。
響2020年，佢老婆瀧川雅美生咗個仔，佢話要陪個老婆，所以要求放產假，係日本政界第一個放產假嘅官員。但係爾件事就響日本引起極大爭議，有好多人話佢一個堂堂大男人，應該要以事業為先。不過進次郎就話，陪老婆係好應該嘅事，重話自己要帶頭改變日本古老、大男人嘅思想。
出事係星期日下晝兩點半，新大嶼山巴士嘅36座位巴士由昂坪開去梅窩，喺羗山同深屈道交界避一架私家車，失控撞向右邊山坡，反彈撞穿防撞欄，跌咗300呎之下嘅山坑。唔死得嘅乘客話，架巴士落地嗰吓，十足爆炸咁。
2011年3月29號，紫荊俠喺Facebook上面誕生。因為財政司司長曾俊華宣佈向每個香港市民派現金6000緡，於是紫荊俠喺2011年5月開始行動，將佢將會攞到嘅6000緡，向失業人士派錢派糧。紫荊俠有超強嘅正義感同同情心，出場時下下都以低胸裝示人，著上黑色緊身衫、皮靴、蒙面頭套配紫色眼罩挺身而出，派錢濟貧，拯救窮人。
1980年8月18號，鄧小平喺會議上發表咗《黨同國家領導制度嘅改革》嘅講話，提出對現行制度存在嘅官僚主義、權力過分集中、家長制、領導終身制等各種弊端必須進行改革，而8.18講話亦成為咗1980年代中國政治體制改革嘅開端。
1982年12月，第五屆全國人民代表大會第五次會議通過咗《八二憲法》，係第四部中華人民共和國憲法。憲法規定國家主席、副主席、國務院總理、副總理、全國人大常委會委員長、副委員長、最高人民法院院長、最高人民檢察院檢察長等國家領導人嘅任期同全國人民代表大會相同，「連續任職不得超過兩屆」，象徵廢除領導人終身制正式確立。
1987年10月，中共十三大召開，鄧小平離開咗中央委員會同中央顧問委員會嘅崗位，開始部署退休安排。1989年11月，中共十三屆五中全會上，鄧小平辭咗中共中央軍委主席嘅職務，第二年再辭埋國家軍委主席嘅職務，正式退休，以行動廢除咗領導人終身制。
2002年11月，中共十六大召開，以江澤民為首嘅中央領導集體成員，唔再出任新一屆中央委員會委員，開始離開領導崗位，將中共中央總書記權力移交畀以胡錦濤為首嘅第四代中央領導集體。不過江澤民卸任中共中央總書記嘅職務後，仍然繼續做咗兩年中央軍委主席嘅職務，繼續執掌軍權。
2012年11月嘅中共十八大，胡錦濤將總書記同中共中央軍委主席嘅職務交畀習近平，唔再擔任黨內職務，正式「裸退」，習近平稱贊胡錦濤帶頭離開領導崗位係高風亮節嘅表現，標誌住廢除幹部領導職務終身制進一步完善。
經過長期努力，我哋喺解決呢啲重點問題上面都取得咗決定性進展。我哋廢除咗實際上存在嘅領導干部職務終身制，普遍實行領導干部任期制度，實現咗國家機關同領導層嘅有序更替。」中共黨刊《求是》雜誌2019年第18期重發咗呢篇講話。
2018年，中共中央向十三屆全國人大提議修改憲法，其中包括刪除國家主席同副主席嘅連任限制。原先，根據鄧小平喺1980年提倡嘅廢除領導人終身制，重新設立原來被廢除嘅國家主席同副主席，任期係五年一屆，連任唔能夠超過兩屆。
修憲雖然刪除咗連任限制，但冇增減主席權力。不過從1993年開始，國家主席同中共中央總書記同埋中央軍委主席形成「三位一體」嘅制度，根據中國共產黨嘅領導原則同「槍桿子裏面出政權」嘅政治理念，黨總書記同軍委主席係中國政治體系入面擁有最大權力嘅兩個職務，而呢兩個實權職位喺《中國共產黨章程》入面都冇連任次數嘅限制。
由於「三位一體」制度，國家主席嘅連任限制被取消之後，最高領導人擔任嘅職務唔再有任期制嘅約束，有分析人士擔心咁意味住廢除領導人終身制實質上被打破，好似第一代領導人毛澤東可以終身做中國共產黨中央委員會主席直到佢死為止。
修憲之後，中共中央總書記、國家主席、中央軍委主席三個職務都冇連任限制，原則上可以無限連任。由於目前社會主義國家入面，古巴、越南、老撾嘅國家領導人都有連任次數限制，喺呢個修正案獲得通過之後，中國將成為北韓之外，另一個最高領導人可以終身任職嘅社會主義國家。
2019年11月，BBC發表文章認為「習近平治下嘅中國有可能走上蘇聯布里茲尼夫嘅老路」，認為布里茲尼夫上台之後結束咗赫魯曉夫開始嘅改革同有自由化色彩嘅承諾，加強咗國家集中控制，呢點同習近平上台之後嘅做法相似。
沖涼做愛係指喺私人或公共場所嘅浴室入面性交。世界上有好多地方，包括商店，酒店，酒吧，飯店，飛機同大學，都發生過沖涼做愛。人類學家海倫·費舍爾就話，當一個人同第二個人一齊喺沖涼房嗰陣，他們會取消咗自己嘅「防禦」。
喺一啲宗教度，禁食被睇做係一種修行嘅形式，目的係加強靈性、淨化心靈、培養克制同自律嘅品質。例如基督教入面，禁食被視為一種禁慾期嘅方式，目的係更專注地同上帝溝通。伊斯蘭教亦有斋月期間嘅禁食，穆斯林喺日出同日落期間唔進食。
除咗宗教方面，禁食亦有一啲健康同生理上嘅好處。有啲人揀進行間歇性禁食，即喺一日特定時間段內唔進食，以促進身體嘅新陳代謝、控制體重同改善健康狀況。研究亦顯示，適度嘅禁食可能對心血管健康、炎症反應同血糖控制有正面嘅影響。
都翕係一種R&B，起源於1940年代嘅非裔美國後生仔，主要喺美國一啲大城市好似紐約、費城、芝加哥同華盛頓特區度流行。佢有人聲合唱嘅特點，淨係需要好少樂器，就可以將引人入勝嘅旋律線傳遞到簡單嘅節拍當中。
喇叭花有好幾個分支，亞洲、非洲、美洲等。除咗喇叭花同變色牽牛，同為牽牛屬之下，二者同系嘅，全部出自熱帶美洲，合理推斷喇叭花都係出自美洲熱帶。之不過亞洲文明，好早就有喇叭花記載，點樣由美洲去到亞洲。就成疑問，或者同如同蕃薯種籽，由人類由太平洋渡海帶出去。
資助多個項目，支援廣告業喺數碼年代應對挑戰同把握機遇，包括「微電影『創+作』支援計劃」、「香港初創數碼廣告企業Ｘ出版宣傳支援計劃」、「數碼廣告業新畢業生支援計劃」等，協助初創同中小型廣告製作公司發展，並為廣告業培育新血。
每年資助業界舉辦「設計營商周」、「deTour」、「DFA設計獎」、「Fashion Asia Hong Kong」、「Centrestage」等盛事，亦資助「設計創業培育計劃」、「時裝創業培育計劃」、「Redress Design Award」、「香港智營設計大賞」、「PMQ Seed」等項目，為業界培育或發掘人才同建立品牌，以及喺社區同學校層面推廣設計思維。
資助業界推出「動畫支援計劃」、「香港遊戲優化和推廣計劃」、「『港漫動力』－香港漫畫支援計劃」、「香港數碼娛樂業新畢業生支援計劃」等項目，以培育人才同協助初創企業發展。資助嘅「香港漫畫星光大道」，唔單止係全球首條以漫畫為主題嘅星光大道，亦係香港重要嘅地標之一。
為唔同項目提供資源，包括資助「香港國際電影節」，通過「電影發展基金」為香港中低成本嘅電影製作提供部分融資，資助「香港影視娛樂博覽」、「香港電影金像獎」等盛事，還推出「首部劇情電影計劃」、「薪火相傳計劃」、「劇本孵化計劃」等項目以培育新一代電影工作者。
為支持香港創意產業參與國內大循環同開拓國際市場，資助香港各創意界別到大灣區其他城市同一帶一路國家舉辦展覽、交流活動等，或同大灣區其他城市合辦唔同項目。「創意香港」亦組織業界到呢啲地區考察，或喺當地舉辦巡迴展覽，推動跨地域創意產業交流同合作。
多年嚟資助喺內地同歐洲大型書展中設立「騰飛創意－香港館」，以協助印刷同出版業界開拓市場，並資助出版界嘅「想創你未來－初創作家出版資助計劃」、「香港出版雙年獎」、「香港智能電子書庫」，分別培育香港新進作家、表揚香港出版嘅優秀華文出版物同鼓勵業界轉型。
電影服務統籌科特別效果牌照組專責對電影、電視、廣告片製作同演唱會、舞台、主題公園表演中使用嘅特別效果物料作出規管，以及簽發燃放特別效果物料許可證，讓業界可以僽合適嘅環境下製造特別效果，令到各式各樣嘅娛樂項目同活動得以順利進行，促進創意產業嘅發展。
影片全長約35分鐘，記錄咗部分反逃犯條例修訂運動嘅標誌性事件，如香港中文大學衝突、香港理工大學衝突等事件，仲有對現場示威者同學者嘅訪問，影片都記錄咗2020年反逃犯條例修訂運動嘅結束同香港國家安全法通過等事件。
喺2021年3月，呢套紀錄片獲列入第93屆奧斯卡金像獎一啲提名嘅最後五強，但亦因為咁引來中共中宣部下令封殺，要求官媒低調處理，選擇唔敏感嘅內容報道，中央電視台亦將會取消直播。輿論批評，呢啲係中國大陸當局對意識形態嘅管控，希望通過屏蔽加上洗腦，阻止民眾了解真相。
比沙路早喺1999年已經入選秘魯足球代表隊，係秘魯足球代表隊隊長。由於國家隊實力有限，比沙路未出席過任何世界盃嘅賽事，而多喺美洲國家盃上比賽。最近一次隨隊出賽係2007年度嘅美洲盃。比沙路希望代表國家出征2010年FIFA世界盃嘅外圍賽，但同原主教練拿華路不和。
交番，日本派出所咁，日本警察之下地方組織，歸警察署地域課管。交番實情交番所畧稱。而交番意思，交代同立番合成。交代指巡查交代，立番指站崗同輪值，企喺度註守，當初真係有人企喺所門口。差人通常二三個，廿四個鐘輪班。
交番英國地方睇成盒，即box，皆因佢原型四四方方咁，而盒喺英文，又有亭咁解，有如telephone box，電話亭。英文就叫佢police box，差亭咁解，亦即更亭。現今更常見寫法，交番直音kobān，或者無標號koban。
1972年12月生效嘅《朝鮮民主主義人民共和國憲法》規定設立中央人民委員會做國家權力最大領導機關，由國家主席負責。1992年4月對憲法作咗修改，將國家主席兼北韓武裝力量最高司令官同國防委員會委員長條款刪走。
因為細個嘅興趣，令到佢成為鐵路研究家，響產經新聞社上面都有份定期投稿，文章名係「鐵路物語」，而呢版文章都廣為人知。另外，佢曾經做過日本交通公社博物館調査員、交通博物館館長，又加入鐵道迷之會。同時之間，佢又係作曲家，間中都會幫啲中小學作校歌。
雖然兩公婆生活貼地，睇落過得好幸福，但其實就一直不和，原因係昭和天皇夾硬將和子嫁畀平通，所以平通根本唔鍾意和子。另外，平通都被指成日出去溝女，唔理和子。有人認為和子有可能返去同老豆昭和天皇講咗呢件事，而昭和天皇一嬲之下就搵人殺咗平通，所以呢個係佢死嘅「導火線」。
兩日後，終於由交通博物館報警，最後畀人發現平通響涉谷區千駄谷同陪酒女前田美智子一齊死響前田嘅屋企，判斷兩人嘅死亡時間係響1月27號晏晝一點鐘至五點鐘呢段時間，死因係一氧化碳中毒。響同月29號，佢嘅死透過宮內廳發表，和子聽到之後好亂，唔知點算好，最後老豆昭和天皇嚟弔問，安慰之下先至好少少。
木岡二葉係日本足球員，踢中場，曾經喺1981～1996年間為日本女子足球代表隊出場75次，入咗30球。佢代表日本參加過1991年FIFA女子世界盃、1995年FIFA女子世界盃同1996年夏季奧林匹克運動會。
呢個站一共有4個出入口，分別係A、B同埋C、D，其中B出入口同天匯廣場相通。喺2017年11月14號開始實行嚴格安檢制度之後，除咗往返B出入口同天匯廣場之間毋須接受安檢之外，其它出入口之間當成過街通道往返嘅話，都要接受人過安全門、物過X光機、液體過檢測儀嘅制度。
呢個站係最先喺1997年嘅《廣州市城市快速軌道交通線網規劃研究》入面出現咗，嗰時嘅3號綫就搞咗呢個車站出嚟，而位置就喺而家呢度，不過喺2003年嘅方案入面嘅路線就變咗而家嘅5號綫，不過車站就冇變到，重係話搞返呢個站出嚟。
呢個站開通初期凈得C同D兩個出入口，位置都喺嗮花城大道嘅北邊，而南邊啲出入口直到2013年8月6號先至出現，嗰時開咗A口，而凈低個B出入口喺2017年1月12號先至開埋。尤其喺B出入口嘅通道邊，整咗同天匯廣場地庫連埋一齊嘅聯絡通道，入面整埋自動人行道出嚟。
《分歧者·異類叛逃》係一部2014年嘅美國反烏托邦科幻動作電影，由Neil Burger做導演，改編Veronica Roth嘅2011年小說《Divergent》。套片係「分歧者電影系列」嘅第1部電影。
荷斯蒂利安喺251年7月至11月間短暫在任羅馬皇帝。荷斯蒂利安生年不詳，251年5月佢阿哥赫倫尼烏斯獲佢阿爸德西烏斯陞為奧古斯都嘅同時受封為凱撒。當德西烏斯同赫倫尼烏斯於同年嘅阿伯里圖斯戰役戰死，加盧斯被擁護為新任皇帝後，荷斯蒂利安隨即獲陞為奧古斯都，成為共治皇帝，之後兩人共治咗一段時間，直到荷斯蒂利安喺251年11月去世為止。
荷斯蒂利安生年不詳，父親係將軍德西烏斯，母親就係赫倫尼亞·埃特魯西拉。249年9月，德西烏斯率兵平亂嘅時候獲佢支軍隊擁立為皇帝，之後佢喺維洛那戰役擊殺時任皇帝阿拉伯人菲利普，獲得元老院承認為佢嘅繼任者。
251年夏，德西烏斯同赫倫尼烏斯喺徵討哥德嘅阿伯里圖斯戰役中陣亡，之後將領加盧斯被軍隊擁護為新任皇帝。為安撫大眾，佢隨即將荷斯蒂利安陞為奧古斯都，成為共治皇帝。兩人共治咗一段時間，直到荷斯蒂利安喺251年11月去世為止。
安東尼·美臣，全名安東尼·佐治·道格拉斯·美臣，係美國前籃球員，佛羅里達州邁阿密人。佢喺NBA打過13年籃球，效力過新澤西籃網、丹佛金塊、紐約力搏、密爾華基公鹿同埋夏洛特黃蜂呢啲籃球隊。重喺NBA歷史以嚟，俾人話咗嗰時比較出名嘅「超級第六人」嘅稱號。
安東尼·美臣喺1966年12月14號喺美國佛羅里達州嘅邁阿密市出世，1988年從田納西州大學畢業，跟住入咗NBA打波。喺嗰時俾波特蘭拓荒者隊先至好勉強噉揀咗佢入去打波，跟住無耐就炒咗，之後去咗土耳其同埋委內瑞拉嘅籃球聯賽打波，直到1991年先至返NBA，加入紐約力搏隊打波。
12月3號，無畏號離開諾福克，8號開始橫越巴拿馬運河。喺通過科倫期間曾一度觸地擱淺，艦艏輕微受損，脫困後喺巴爾博亞稍作維修，14號繼續行程，最終喺22號抵達亞拉米達。接著無畏號先維修艦艏，然後搭載飛機及軍資，1944年1月5號離開亞拉米達，10號抵達珍珠港，並換上第六航空團。
無畏號喺珍珠港拆除咗損壞嘅艦舵，並填補艦體破窿。 29號無畏號離開珍珠港，打算喺冇艦舵嘅狀態下，直接返回三藩市。但當無畏號離開珍珠港冇幾耐，隨即失控，使史伯格要向珍珠港求救。當珍珠港派出八艘艦隻前嚟協助時，海面又颳起強烈西南風，使無畏號無法安全進入港口，只好喺近海下錨停泊，直到3月3號才成功進入珍珠港。
直到1944年5月30號，無畏號才完成維修。 6月9號，無畏號前往珍珠港，喺14號抵達，並喺近海訓練。 8月16號，無畏號與企業號及獨立號一同前往埃尼威托克，喺24號抵達，並與早前參與菲律賓海海戰嘅艦隊會合。
此時大西瀧治郎派出近60架飛機，由菲律賓飛往空襲第三分隊，並喺9點38分重創咗普林斯頓號，最終由美軍於傍晚以魚雷自沉。 10點10分，小澤治三郎從航空母艦派飛機作第二波攻擊，於正午12點12分抵達，但第三分隊未再受損。
26號清晨5點，無畏號嘅第二分隊終於與第一分隊會合，而漢考克號亦返回第二分隊。 6點兩支分隊派出第一波飛機追擊粟田，又喺8點10分及12點45分派出第二波及第三波攻擊，最終僅擊沉能代號及早霜號，並重傷熊野號。
11月5號，第一及第三分隊喺波利略外海與第二分隊會合，然後分別攻擊仁牙因灣、北錫布延海及馬尼拉灣三地嘅日軍機場及補畀艦隻，並擊沉咗嗰智號，摧毀地面多架飛機。下午列星頓號遭自殺飛機擊傷，迫使麥凱恩將旗艦轉至胡蜂號。
1945年2月11號，無畏號完成維修，並喺16號再次前往西太平洋，於3月2號抵達珍珠港。接著無畏號與富蘭克林號及巴丹號前往烏利西會合艦隊，喺13號抵達。 次日第五艦隊離開烏利西，前往支援沖繩戰役，並先空襲九州，削弱該處嘅日軍空中力量。
4月7號上午8點23分，艾塞克斯號嘅偵察機發現大同號。 斯普魯恩斯曾打算命戰艦迎擊，但為免登陸部隊遇襲，將任務交畀航空母艦。 9點15分密茲契先派16架戰機再作偵察，並命第一及第三分隊預備攻擊。此時無畏號嘅第四分隊仍忙於掩護沖繩，要到45分才進入作戰距離。
8月21號，無畏號、安提頓號及卡伯特號啟程前往日本，以協助盟軍佔領當地。途中安提頓號因機件故障而要到關島維修，無畏號與卡伯特號兩艦則喺25號與艦隊會合。接著無畏號兩艦分別到日本本土、仁川及大沽等地，協助盟軍佔領日佔土地。
10月8號無畏號離開渤海，與列星頓號、漢考克號及班寧頓號等艦繼續喺日本及西太平洋執勤，喺14號進入橫須賀船廠休整。 12月2號無畏號離開橫須賀，於15號返抵聖佩德羅。 1946年2月4號，無畏號轉到三藩市，並開始封存待命。
1947年3月22號，無畏號退役，繼續喺三藩市封存。此時海軍正打算為艾塞克斯級作現代化改建，但要到韓戰爆發後，才有充足經費。1952年2月9號，無畏號短暫返回現役，由三藩市前往東岸嘅紐波特紐斯造船廠。
1955年1月9號，無畏號喺關塔那摩灣一帶考核飛行員，並曾到訪太子港。5月28號，無畏號前往地中海巡航，喺6月7號抵達西班牙加的斯灣。接著無畏號途經直布羅陀，並嗚放21響禮炮，慶祝英女皇伊莉莎白二世生日。
1958年1月22號，無畏號進入諾福克船廠稍作維修，然後留喺近岸執勤，並曾到訪紐約。6月9號，無畏號搭載美國海軍學院嘅學員，前往北大西洋考核，並途經里斯本、奧斯陸及鹿特丹，喺8月8號返抵諾福克。稍後無畏號前往梅港維修，然後到加勒比海訓練演習。
1959年2月13號，無畏號與羅斯福號一同前往地中海，並喺3月1號於直布羅陀接替蘭道夫號及福萊斯特號。稍後無畏號先後到訪帕爾馬、那不勒斯、巴塞羅那、雅典、康城、巴勒莫及利佛諾，喺8月18號由艾塞克斯號接替，於30號返抵諾福克，並進入船廠維修。
1960年1月，無畏號完成維修，前往加勒比海試航，然後留喺近岸訓練。要到8月4號，無畏號才再次離開諾福克，到地中海巡航。稍後無畏號造訪利佛諾、菲烏米奇諾、雅典、伊斯坦堡、貝魯特、那不勒斯及羅塔島，於1961年2月17號返抵諾福克。
1961年8月4號，無畏號再次前往地中海，先喺17號於直布羅陀接替羅斯福號。稍後無畏號與北約海軍演習，並先後到訪那不勒斯、克基拉島、羅德島、雅典、熱那亞、利佛諾、康城及巴塞羅那，最後喺1962年2月17號由香格里拉號接替，於3月1號返抵諾福克。
5月24號，太空艙因技術問題而偏離原定降落點，喺無畏號230哩外遠處濺落。無畏號先派直升機救走太空人，然後打撈太空艙，於31號返抵諾福克。 7月6號無畏號到海上考核海軍學院學員，並到訪魁北克，於期間開放予公眾參觀，最後喺8月5號返抵諾福克。
1963年1月23號，無畏號前往關塔那摩灣訓練，並造訪金斯敦，於3月23號返抵諾福克。 5月13號無畏號前往紐約，再次開放予公眾參觀，並喺23號返回諾福克。 6月及8月無畏號到北大西洋考核軍校學員，於10月1號返抵諾福克。
稍後無畏號繼續喺近岸訓練。 1965年3月，無畏號前往加勒比海，擔任雙子座3號嘅救援船。 23號雙子座3號升空，為美國首次雙人太空任務。太空艙喺返回時偏離預定濺落點，故無畏號先派直升機救走太空人，接著才打撈太空艙。
1966年4月4號，無畏號離開諾福克，途經好望角，前往西太平洋參與越戰。此時正值美軍將滾雷行動升級，加大力度轟炸北越。為增加空中攻擊力，海軍將無畏號嘅反潛機隊替換，轉為搭載攻擊航母嘅機隊，以用作輔助攻擊航母。
10月無畏號與奧里斯卡尼號空襲咗海防市嘅港口及船廠設施，又喺11月與珊瑚海號切斷寧平市附近河道嘅鐵路橋，並喺該區摧毀咗25列火車卡。 不過，北越密集嘅防空火力使美軍損傷慘重。整次巡航，無畏號一共有12架飛機被防空砲及飛彈擊落。
返國後無畏號留喺近岸執勤，並將母港轉到羅得島州嘅昆錫點海軍基地。 9月8號，無畏號喺詹姆斯鎮外海訓練時一度擱淺，喺兩小時後脫困。 10月到11月期間，無畏號到加勒比海訓練，然後回國修理。 1970年9月到11月，無畏號再次到加勒比海作反潛訓練。
1971年4月16號，無畏號再次作遠洋巡航，前往北大西洋及地中海，與北洋海軍演習，並曾到訪里斯本、普利茅斯、基爾、嗰唔勒斯、康城、巴塞羅嗰、漢堡、哥本哈根、格里諾克、蘇格蘭羅塞斯、樸次茅斯及卑爾根。巡航期間，無畏號曾到波羅嘅海以及北極圈內嘅巴倫支海，追蹤蘇聯潛艇，喺10月15號返抵昆錫點。
1972年7月11號至10月15號，無畏號曾到北大西洋執勤，然後預備最後一次遠洋巡航。 11月24號，無畏號先後到地中海及北大西洋巡航，與北約海軍演習，並先後到訪鹿特丹、里斯本及若干意大利、希臘與法國港口，於5月4號返抵昆錫點，並預備退役。
此後無畏號博物館逐漸成為紐約市地標，以及多項活動舉辦地點，平均每年有915,000人參觀。 2001年九一一襲擊後，聯邦調查局曾以無畏號作為臨時辦公地點。電影《驚天奪寶》及《我係傳奇》，均曾喺無畏號取景。
李揚敬，字欽甫，係中華民國時期嘅政治人，廣東東莞人。曾經做過國民政府西南軍政委員會主席同國民政府第一集團第三軍軍長，及廣東君正學校副校長。從1949年8月開始做咗國民政府廣州市最後一任市長。中華人民共和國成立後去咗臺灣臺北定居，期間亦做過國民大會代表、光復大陸設計委員會委員同埋總統府國策顧問直到1988年7月20號過身為止。
人狗關係可以追溯到15000年前喺德國波恩 Oberkassel 發現一隻狗同兩個人一齊合葬。長久以嚟，狗都被稱呼為「人類最好嘅朋友」，用來形容狗對人類嘅陪伴同埋忠誠。生物學上有啲學者亦會話人狗關係係屬於生物學上嘅互利共生。
人同狗之間連結首先由 Boris Levinson 確定，而Boris Levinson係知名於無意中發現寵物治療嘅科學家。嗰陣佢發現有啲唔肯同人溝通或者有社交障礙嘅小朋友，會同佢隻狗Jingles有正面嘅互動。
而佢嘅發現後來就畀Sam and Elizabeth Corson，兩位專門研究寵物治療嘅先驅科學家進一步確定。喺1983年，科學家Leo K. Bustad喺維也納一個學術會議發表咗一個關於人類同寵物之間關係嘅演說，確立咗「human–animal bond」呢個學說詞語。
狗喺1970年代開始，就喺唔同嘅位置幫助人類。例如，有研究指出狗嘅嗅覺好犀利，可以感受到人類嘅恐懼，擔心同埋信心。所以，狗有時會用變身幫助視障人士，行動不便，或者有其他醫療需要嘅人類。喺部分醫院，有狗狗幫助嘅治療亦會被叫做動物輔助治療。
狗亦可以安撫人類情緒，有時會出現喺安老院，大學或者其他地方。例如，香港大學圖書館就有一隻叫Jasper嘅英國古代牧羊犬，擔任治療犬角色，喺大學幫助同學舒緩考試壓力。港大仲同佢整咗一張職員證。面對孤獨，抑鬱或精神病困擾嘅人，見到呢啲治療犬，好多時都會搵到安全感。
第一本Ghost Rider單行本漫畫喺1973年出版，相對於其他美國漫畫超級英雄可以講係最後生。故事係講一個電單車特技人 Johnny Blaze，將自己嘅靈魂出賣嚟交換摯愛條命，結果受到詛咒，每晚變成邪靈上身嘅惡魔，騎住架地獄之火骷髏頭電單車周圍搞嘢。
第一代 Ghost Rider 喺 1967年2月出現，嗰陣嘅 Ghost Rider 叫做 Carter Slade。後來Marvel Comics要推出新嘅 Ghost Rider 故事，所以將原版 Ghost Rider 改名為 Phantom Rider。
Phantom Rider 個造形同而家嘅 Ghost Rider 好唔同，佢係一個成白雪雪，帶面具，Phantom Rider 都唔係渣電單車，而係騎馬。同一個普通西部牛仔無乜分別，係一個靈異西部故仔。
Carter Slade 全身白雪雪其實係嚟自印地安巫醫一種裝備，令佢喺夜晚可以發光，結果喺以前落後嘅美國西部啲人，喺夜晚見到呢個發光嘅人，就以為佢係鬼，所以就叫佢做 Phantom Rider，好多壞人就係因為咁畀佢嚇親。
Johnny Blaze 係一個電單車特技人，佢為咗救佢患咗不治之症嘅繼父 Crash Simpson，而將自己嘅靈魂出賣咗畀 Mephisto，之後佢變成一個着住火嘅骷髏頭，而且會得到惡魔嘅力量，四周圍幫 Mephisto 搞搞震。
而由於 Zarathos 係 Mephisto 嘅奴隸，所以 Mephisto 仍然可以有限度咁控制 Johnny Blaze。一方面佢用惡魔嘅力量去伸張正義，另一方面佢又俾 Mephisto 控制去做壞事，於是形成 Johnny Blaze 喺 Ghost Rider故仔入面，經常充滿住好多人性掙扎。
第二代 Ghost Rider 喺 1990年3月出現，有一次 Daniel Ketch 同佢家姐 Barbara 俾班歹黨搞，之後有一架神秘電單車喺 Daniel Ketch 面前出現， Daniel一騎上咗架電單車之後，就變成咗Ghost Rider，雖然之後將啲歹黨打走，但就救唔到家姐，結果佢家姐俾班歹黨入面一個叫 Blackout 嘅人殺死咗，因為咁佢就成為咗「黑夜之子」。
Ghost Rider 最搶眼係佢個火焰骷顱頭，除此之外，由於佢係電單車特技人，所以電單車技術好勁，當佢變咗做 Ghost Rider 之後，佢架電單車甚至可以喺任何平面，包括喺水上面都一樣可以行，而且快到無影。
薩德·穆罕默德·達烏德·汗，多數人會叫佢做達烏德·汗，係阿富汗政治人，響1953年至1963年出任總理。佢響1973年發動政變，推翻時任國王穆罕默德·查希爾·沙阿，出任阿富汗共和國第一任總統。佢響1978年嘅四月革命入面被暗殺。
達烏德響喀布爾出世，係巴拉克宰王朝成員，係外交官穆罕默德·阿茲·汗個仔，穆罕默德·納弟·沙阿嘅侄仔。佢響法國讀書，1929年返阿富汗後響喀布爾軍事學院讀書。佢先後出任國防部長、內政部長、阿富汗駐法國、瑞士、意大利大使、中央軍團司令。
1953年，佢畀堂細佬穆罕默德·查希爾·沙阿任命為阿富汗總理，接替沙阿·馬茂德·汗。同親美嘅馬茂德唔同，達烏德親蘇，一上台就同蘇聯打好關係，亦因為同蘇聯關係密切而畀人叫「紅色親王」。佢多次要求蘇聯軍事援助阿富汗。
「杜蘭線」，一條劃定咗巴基斯坦同阿富汗嘅邊界線，將呢到嘅普什圖人區域一分為二，東面屬於英屬印度，西面就屬於阿富汗。1947年印巴分治之後，當地嘅普什圖人表示唔想畀巴基斯坦統治，要建立另一個國家。阿富汗嘅支持令到巴基斯坦好嬲，跟住就係外交衝突，巴基斯坦更加三次封鎖邊界。
咁啱呢件事發生響達烏德執政時代，而佢又係個民族主義者，所以佢為咗向巴基斯坦施加壓力而單方面關咗邊境，令到本身運去巴基斯坩嘅貨物路線斷咗。貨物賣唔出就自然蝕錢，達烏德只好求蘇聯幫助，同蘇聯越走越近，亦因咁傷害到阿富汗嘅唔結盟地位。
1975年，佢將阿富汗中央銀行國有化，同年訪問多個中東國家。響對外，佢繼續加深同蘇聯、美國兩國嘅友好關係，同時又保持距離。達烏德響後期開始企圖減少對蘇聯嘅依賴，加強同美國嘅關係，亦開始壓制包括人民民主黨響入面嘅左派勢力。
1978年，達烏德為咗清除國內左派勢力，下令要捉人民民主黨嘅塔拉基、卡爾邁勒、阿明、潘吉舍里等領導人。阿明下令潛伏響空軍嘅成員發動政變。4月27號，人民民主黨發動政變，因為達烏德錯判形勢，所以叛軍好快就打入總統府，同支持總統嘅守衛隊打仗。
總監票人話收返一百九十九張選票，同發出嘅選票數目一樣，選舉有效。何厚鏵攞到一百六十三張，區宗杰攞到三十四張，棄權票兩張。之後由錢其琛宣布，何厚鏵贏出做澳門第一任行政長官。之後會由籌委會報請中央人民政府任命。
大會結束之後，何厚鏵舉行咗記者招待會。佢首先向推選委員、全澳市民、朋友同屋企人表示感謝，向區宗杰致意。佢承諾，堅決落實「一國兩制」，嚴格執行基本法，竭盡全力服務澳門市民，令澳門平穩過渡，邁向繁榮進步。
歌和老街壁球及乒乓球中心，香港室內體育館之一，專門玩壁球、乒乓球，喺九龍塘歌和老街同達之路交界，英文叫Cornwall Street Squash & Table Tennis Centre。行政上歸深水埗區。
柴頭港溪係臺灣臺南市鹽水溪嘅一條支流，又叫石頭坑，過去直接流入臺江內海。柴頭港溪發源喺臺南市東區後甲一帶，向北流過小東路後成為北區同永康區嘅界河，後注入鹽水溪內。而喺過去，柴頭港溪都係永康里同武定里嘅界河，而喺柴頭港溪一帶重有大橋港、小橋港等港道同萬裕埤。
同好多打橫嘅多倫多大街一樣，央街將佢切開兩半，央街以東叫皇后東街，央街以西叫皇后西街。條街有兩個地鐵站，分別係皇后東西街交界嘅 Queen 站同皇后西街夾 University Avenue 嘅 Osgoode 站。
澳門曾經將「貝碧嘉」同「葡撻」等等嘅名向世畀氣象組織颱風委員會提議做西太平洋熱帶氣旋嘅名，其中「葡撻」呢個名畀香港天文台台長岑智明否決咗，原因係佢認為「葡撻」係甜品名，用嚟做颱風名覺得太搞笑，但係可能因為佢唔知「貝碧嘉」都係甜品名，所以無否決到「貝碧嘉」，噉就畀「貝碧嘉」過到骨，正式納入咗颱風名嘅名單。
1978年12月，廣州郊區政府為咗解決嗰時黃陂地區太多小學辦初中部嘅問題，率先將黃陂小學、長平小學、聯和小學、暹崗小學、玉樹小學、高塘石小學、柯木塱小學呢七間小學嘅初中部合辦，成為新開嘅117中學。位置揀咗喺原有嘅黃陂中學同廣州市第90中學嘅舊址開辦。
開辦初期凈得兩級嘅高中蔴雀班，三級初中嘅桌球班。高中部喺1982年2月搬走後，學校得返初中部響度。期間由於嗰時辦學條件比較落後，所以學校一直都係薄弱學校。直到2005年成為蘿崗區一級學校後，學校加強咗建設工程，從2006年開始改變咗薄弱嘅架構。
英格蘭足總盃冠軍嘅球隊，1998年之前可以獲得下一屆歐洲盃賽冠軍盃參賽資格，1999年歐洲盃賽冠軍盃停辦，冠軍球隊改為參加歐洲足協盃，2009年改制冠軍球隊可以獲得下一屆參加歐霸盃分組賽嘅資格。如果冠軍球隊因為聯賽排名獲得歐洲聯賽冠軍盃或歐霸盃嘅參賽資格，以前呢個歐霸盃嘅參賽名額會畀足總盃亞軍球隊，但係需要參加歐霸盃外圍賽。
英格蘭足總盃並冇設立種子球隊，對賽球隊同主客場都係由抽籤決定。比賽共分八圈進行，頭兩輪先畀英甲、英乙同非聯賽球隊參加，而英超同英冠球隊就係第三圈加入比賽。除咗八強、準決賽同決賽之外，每圏若果喺90分鐘之內打成平手，都需要重賽，重賽之戰兩隊主客場交換。
呢個節目係為咗慶祝電視台嘅社交互動平台「Big Big Channel」啟用一周年，當中亦有預告「Big Big Channel」嘅製作預告環節，而電視台當晚亦調動廣告時段，喺晚上11點到11點18分，以廣告形式加插《big big shop正式營業》嘅現場直播廣告雜誌去宣傳自家網上購物平台「big big shop」。
Klementieff 喺加拿大魁北克市出世。佢阿媽 Yu Ri Park 係韓裔，阿爸 Alexis Klementieff 係俄裔法國外交官，駐喺當地。佢阿爺係俄國畫家 Eugene Klementieff。
《海神號》係一部2006年嘅美國電影，由Wolfgang Petersen執導，Kurt Russell、Josh Lucas、Richard Dreyfuss、Emmy Rossum、Jacinda Barrett、Mike Vogel、Mía Maestro、Jimmy Bennett、Andre Braugher主演。
係英國嘅單車手同驢友，亦係京士頓鳳凰單車會屬下嘅騎行成員，英格蘭美度石士郡人，喺蘇格蘭出世。12歲開始學踹單車，1951年開始加入京士頓鳳凰單車會，期間曾經喺1958～1960年、1968同1996、2014年先後攞過單車公開賽嘅組冠軍，亦試過打破英國老年全國紀錄。
2020武統台灣，係指中國全國政協委員、解放軍南京軍區前副司令員、退役中將王洪光，喺2016年底預言台灣喺2020年前就會被中國大陸以武力統一。呢個預言最終並無實現，反而成為咗一啲香港同台灣網民恥笑揶揄嘅目標言論。
王洪光2016年12月17號喺《環球時報》2017年年會上面話，台灣喺2020年前就會被中國以武力統一，以中共軍隊而家嘅飛彈同埋長程火箭炮實力，根本唔需要發動兩棲登陸戰就能夠喺幾個鐘頭內炸毀衡山指揮所。
2008年12月11號朝早8點半，當時得8歲嘅細路囡娜英出門口參加學校嘅才藝表演大會，經過京畿道某一間教堂，突然畀犯人趙斗淳夾硬抱住拖入教堂廁所，趙斗淳除衫除褲之後強逼娜英就範。但係娜英頑強抵抗，激嬲咗趙斗淳而不斷畀佢掌摑、重擊同埋咬面，仲畀佢捉著個頭顱撞入馬桶水箱，性侵過程中趙斗淳仲用廁所泵吸娜英嘅屎眼，令到娜英骨盆骨折、大小腸流出體外壞死、肛門同性器官80％損壞之後暈咗。
事後為洗清犯罪證據，趙斗淳將大量凍水倒入娜英嘅體內，洗走殘留喺入面嘅精液，等到娜英喺廁所醒返，趙斗淳已經著咗草，之後先畀社區居民發現送醫，但因為傷害嚴重，娜英需要裝人工尿袋同埋以後去大小便都要人哋幫手。
牛耳石山，係香港一座山，行政區域隸屬西貢區，喺新界西貢半島北潭涌以北，西貢西郊野公園範圍入面，岩頭山東南面，大輋嶺墩以西，海拔425米高。牛耳石山有石級路上山，山頂可遠望太墩、蚺蛇尖同高流灣一帶嘅景色。
科學館道係香港尖沙咀東北部嘅一條馬路，附近係紅磡灣、尖東碼頭、香港理工大學、暢運道、康莊道、華懋廣場、麼地道、加連威老道、康宏廣場、尖沙咀公共圖書館、香港消防處總部、香港歷史博物館、香港科學館、新東海商業中心、港晶中心、新文華中心、科學館徑、科學館廣場、香港日航酒店、梳士巴利道、香港海底隧道九龍入口咁。
Cargo.toml文件指定咗項目所需嘅依賴同版本嘅要求，話畀Cargo知邊啲版本嘅依賴關係同嗰個包兼容。Cargo預設喺crates.io入面獲取依賴，但Git倉庫同埋本地文件系統入面嘅包都可以作為依賴。
香港電視廣播喺1957年就已經開始有，由麗的映聲提供收費有線電視，而頭一間提供免費地面電視廣播嘅機構係無綫電視，喺1967年啟播，第三間電視台就係佳藝電視，喺1975年開台，不過因為唔同原因，佳視做咗3年就打柴。
AZERTY係一種法國嘅打字機同電腦鍵盤鍵盤布局，仿照英文電腦鍵盤QWERTY佈局。「AZERTY」係鍵盤第一行嘅頭六個字母。喺1907年提出咗「ZHJAYSCPG鍵盤」，但係AZERTY 由邊個設計未清楚。
2018年1月10號朝早九點，澳門男仔揸嘅白色七人車經俾利喇街去高士德大馬路方向行駛，去到飛能便度街斑馬線前，停車讓斑馬線嘅人橫過馬路。當時着紅衫師奶同一個阿婆一前一後橫過斑馬線，行先嘅紅衫師奶行到安全島嗰陣，跟住尾行嘅阿婆行到白色七人車前面嗰陣，突然一架新時代八號巴士標前大力撞埋白色七人車車尾，發出砰一聲，白色七人車就被巴士急速推前撞飛過緊斑馬線嘅阿婆，嗰頭同上半身捲咗入七人車車底，之後七人車繼續被巴士推前再撞埋前面部灰色七人車，部灰色七人車再推前撞前面部私家車，部私家車再撞前面部私家車，搞成一架巴士搞到五車連環相撞意外。
撞車之後，有路人見到立即打電話報警。響交通警同消防員去到現場之前，情況危急，有十幾個熱心市民上前合力抬起白色七人車，好小心噉將阿婆救出，響現場等白車嚟。之後交通警同消防救護員去到現場，發覺阿婆成身血，頭部懷疑被夾到變形，大量出血，已經冇呼吸同心跳。
新時代巴士公司緊急調查有關交通事故，即時派人到醫院跟進同慰問死者屋企人，重話會將呢次事故徹底調查同對事故深感痛惜。之後又話相關巴士車廂嘅閉路電視影片已經當場交畀警方扣查，結果要等警方調查。而涉事車長姓麥，三十二歲，澳門居民，考咗巴士牌有九個月，返咗三個月工，係兼職巴士車長，報稱任職賭場，年度體檢正常，今個月7號啱啱休過假，事發嗰日朝早六點五十分開始做嘢，通過酒精測試。
涉事巴士車齡六年半，2017年5月29號通過政府年度驗車，2017年12月31號完成公司嘅正常保養程序，事故之後亦通過驗車，初步排除部車係機件問題。新時代會進一步徹底調查事故原因，如果係人為疏忽，將會對相關責任人從嚴處罰，重會協助死者屋企人嘅後續事宜。